สามัคคีประกันกำไรพุ่ง637ล.
ผลงานรวม3ไตรมาสเด่นทำเงินเพิ่มขึ้น27%เน้นคัดเลือกงานดีจับกลุ่มลูกค้ารายย่อย
6 พ.ย. 2557

ผลงานรวม3ไตรมาสเด่นทำเงินเพิ่มขึ้น27%เน้นคัดเลือกงานดีจับกลุ่มลูกค้ารายย่อย
สามัคคีประกัน โชว์ยอดขาย 9 เดือนกำไรสุทธิเพิ่ม 135 ล้านบาท ผลคัดเลือกงานดี รายได้ลงทุนเพิ่ม
น.ส.นิตยา พิริยะธรรมวงศ์ กรรมการผู้จัดการ บริษัท สามัคคีประกันภัย เปิดเผยว่า ผลการดำเนินงานในช่วง 9 เดือนแรกของปีนี้ บริษัทสามารถทำกำไรสุทธิได้ 637 ล้านบาท เพิ่มขึ้น 135 ล้านบาท หรือ 27% เมื่อเทียบกับงวดเดียวกันของปีก่อนที่กำไรสุทธิ 502 ล้านบาท 
ทั้งนี้ สาเหตุสำคัญเนื่องมาจาก บริษัทมีเบี้ยประกันภัยที่ถือเป็นรายได้ 3,060 ล้านบาท เพิ่มขึ้น 5% เมื่อเทียบกับงวดเดียวกันของปีก่อน โดยมีค่าใช้จ่ายในการรับประกันภัยรวม 2,587 ล้านบาท ลดลงเล็กน้อยเมื่อเทียบกับปีที่ผ่านมา และมีกำไรจากการรับประกันภัยรวม 591 ล้านบาท เพิ่มขึ้นจากงวดเดียวกันของปีก่อน 127 ล้านบาท หรือ 27% เป็นผลเนื่องมาจากอัตราค่าใช้จ่ายในการรับประกันภัยรวมดีขึ้น และยังมีรายได้จากการลงทุน 194 ล้านบาท เพิ่มขึ้นจากงวดเดียวกันของปีก่อน 159 ล้านบาท หรือ 22% 
อย่างไรก็ตาม หากเป็นผลการดำเนินงานเฉพาะช่วงไตรมาส 3 ที่ผ่านมา บริษัทมีกำไรสุทธิ 134 ล้านบาท ลดลง 28 ล้านบาท เมื่อเทียบกับช่วงเดียวกันของปีก่อนกำไรสุทธิ 162 ล้านบาท 
น.ส.นิตยา กล่าวว่า สาเหตุสำคัญเนื่องจากบริษัทได้ยกเลิกสัญญาประกันภัยต่อแบบเป็นสัดส่วน เพื่อรับเสี่ยงภัยไว้เอง และได้ซื้อการประกันภัยต่อความเสียหายส่วนเกินแทน ทำให้บริษัทได้รับคืนเบี้ยประกันภัยต่อ 167 ล้านบาท โดยทยอยรับรู้เป็นเบี้ยประกันภัยที่ถือเป็นรายได้สำหรับงวด 28 ล้านบาท ในขณะที่ต้องจ่ายคืนค่าจ้างค่าบำเหน็จรับทั้งจำนวนให้กับผู้รับประกันภัยต่อ 69 ล้านบาทในงวดเดียวกัน 
“นโยบายการทำธุรกิจของสามัคคี จะเน้นไปที่ลูกค้ารายย่อยอย่างต่อเนื่อง และเน้นตลาดที่มีกำไรเป็นหลัก ทำให้งวด 9 เดือนที่ผ่านมาไม่ได้รับผลกระทบจากเศรษฐกิจชะลอตัวหรือยอดขายรถยนต์ใหม่ที่ลดลงกว่า 30% แม้ว่าเบี้ยอาจจะไม่เพิ่มขึ้นมาก แต่ผลจากการที่เน้นไปขยายตลาดที่มีกำไรเป็นหลัก จึงมีกำไรเพิ่มขึ้นจากงวดเดียวกันของปีก่อน 27%” น.ส.นิตยา กล่าว 
น.ส.นิตยา กล่าวว่า ขณะนี้การปรับโครงสร้างภายในเสร็จเรียบร้อยแล้ว หลังจากบริษัท เอกทรัพย์ศิริ ซึ่งอยู่ในกลุ่มของเอซ กรุ๊ป ได้เข้ามาถือหุ้นใหญ่ในบริษัทจำนวน 93.03% เมื่อวันที่ 30 ก.ย.ที่ผ่านมา โดยเป็นการซื้อจากธนาคารไทยพาณิชย์ 60.86% และทำคำเสนอซื้อหุ้นสามัญในส่วนที่เหลือจากประชาชนทั่วไป